b'\n_START_ARTICLE_\nAnton Su\xc5\xa1nik (knji\xc5\xbeevnik)\n_START_SECTION_\n\xc5\xbdivljenje in delo\n_START_PARAGRAPH_\nSu\xc5\xa1nik je v Ljubljani dokon\xc4\x8dal 4 razrede gimnazije (1864\xe2\x80\x931869) in potem iskal razne slu\xc5\xbebe, nekaj \xc4\x8dasa \xc5\xbeivel v Pragi (1871-1873), bil nekaj let zavarovalni uradnik pri zavarovalnici Slavija in nazadnje korektor v Bambergovi tiskarni. Iz Prage je dopisoval v razli\xc4\x8dne slovenske liste, zlasti So\xc4\x8do, tudi pozneje je za \xc4\x8dasopisne \xc4\x8dlanke zajemal snov iz \xc4\x8de\xc5\xa1kih virov. Objavljal je prevode iz \xc4\x8de\xc5\xa1\xc4\x8dine ru\xc5\xa1\xc4\x8dine in franco\xc5\xa1\xc4\x8dine. Neobjavljena je ostala njegova enodejanka Prijateljica. Priredil je tudi ve\xc4\x8d iger za Dramati\xc4\x8dno dru\xc5\xa1tvo._NEWLINE_Su\xc5\xa1nikovo izvirno slovstvo je namenjeno bolj za pouk in zabavo. Napisal je: Spomenik hvale\xc5\xbenosti, povest iz socialnega \xc5\xbeivljenja; Posav\xc4\x8dek, slika iz \xc5\xbeivljenja v polpretekli dobi in ve\xc4\x8d \xc4\x8drtic: Tin\xc4\x8dek iz Bosne (1890), Na valovih Savinje, Grbin, Zlato srce (1891), Dva brata (1894), Prvi ideal, Sre\xc4\x8dna vrnitev (1895), Za vero in dom (1897) ter pou\xc4\x8dne sestavke: Karlov most v Pragi (1890), Na\xc5\xa1i rojaki za morjem (1891), V. Pakosta (1892), Josip Ressel (1893), \xc4\x8ce\xc5\xa1ka proza, Iz \xc4\x8de\xc5\xa1ke poezije (1894), Ivan pl. Zajc (1895).'